
เรียน	นายกสมาคมบริษัทจัดการลงทุน
	ผู้จัดการ
		บริษัทหลักทรัพย์ที่ประกอบธุรกิจหลักทรัพย์ประเภทจัดการกองทุนรวม
บริษัทหลักทรัพย์ที่ประกอบธุรกิจหลักทรัพย์ประเภทนายหน้าซื้อขายหลักทรัพย์
ที่เป็นหน่วยลงทุน
		ผู้ดูแลผลประโยชน์ของกองทุนรวม
ที่ นจ.(ว)  7/2568  เรื่อง  นำส่งภาพถ่ายประกาศและซักซ้อมความเข้าใจเกี่ยวกับ
การปรับปรุงหลักเกณฑ์ที่เกี่ยวข้องกับกองทุนรวม SRI (Sustainable and Responsible Investing Fund)
ด้วยสำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน ก.ล.ต.”) 
ได้ปรับปรุงหลักเกณฑ์ที่เกี่ยวข้องกับกองทุนรวม SRI (Sustainable and Responsible Investing Fund : SRI Fund) ซึ่งหมายความถึง (1) กองทุนรวมเพื่อความยั่งยืน (2) กองทุนรวมไทยเพื่อความยั่งยืน (Thailand ESG Fund: “Thai ESG”) และ (3) กองทุนรวมไทยเพื่อความยั่งยืนแบบพิเศษ (Thailand ESG Extra Fund: “Thai ESGX”) เพื่อให้หลักเกณฑ์มีความชัดเจนและเป็นมาตรฐานเดียวกัน ตลอดจนเป็นกลไกผลักดัน
ให้ภาคธุรกิจมีการดำเนินงานอย่างยั่งยืน และส่งเสริมการเติบโตของตลาดทุนไทยระยะยาว
ในการนี้ สำนักงาน ก.ล.ต. จึงปรับปรุงประกาศที่เกี่ยวข้อง จำนวน 4 ฉบับ (ตามสิ่งที่ส่งมาด้วย 1 – 4) และเพื่อให้บริษัทหลักทรัพย์จัดการกองทุน (“บลจ.”) รวมถึงผู้ประกอบธุรกิจที่เกี่ยวข้องมีความเข้าใจ
ที่ตรงกันและถือปฏิบัติตามหลักเกณฑ์ที่ประกาศกำหนดได้อย่างถูกต้อง สำนักงาน ก.ล.ต. จึงขอซักซ้อม
ความเข้าใจเกี่ยวกับประกาศ ดังนี้
1.  วัตถุประสงค์ของการออกประกาศ
1.1 เพื่อให้ตลาดทุนไทยเป็นกลไกสำคัญในการขับเคลื่อนประเทศสู่เป้าหมายการพัฒนา
ที่ยั่งยืน (Sustainable Development Goals) และการปล่อยก๊าซเรือนกระจกสุทธิเป็นศูนย์ (net zero) ภายในปี พ.ศ. 2593 ตามเป้าหมายการมีส่วนร่วมที่ประเทศกำหนดฉบับที่ 2 (NDC 3.0)
1.2 เพื่อให้กองทุนรวม SRI มีมาตรฐานการเปิดเผยข้อมูลด้านความยั่งยืนที่โปร่งใส
และสอดคล้องกับมาตรฐานสากล ช่วยลดความเสี่ยงด้านการฟอกเขียว (“greenwashing”) และเสริมสร้าง
ความเชื่อมั่นให้กับผู้ลงทุนในตลาดทุนไทย
1.3 เพื่อให้ผู้ลงทุนมีความเข้าใจที่ชัดเจนเกี่ยวกับวัตถุประสงค์ด้านความยั่งยืนของ
กองทุนรวม SRI และสามารถเลือกลงทุนในกองทุนรวมที่สอดคล้องกับเป้าหมายด้านความยั่งยืนที่ต้องการสนับสนุนได้อย่างเหมาะสม
2.   สรุปสาระสำคัญของประกาศ
2.1 ออก ประกาศสำนักงานคณะกรรมการกำกับหลักทรัพย์และตลาดหลักทรัพย์ 
ที่ สน. 42/2568  เรื่อง  หลักเกณฑ์  เงื่อนไข  และวิธีการจัดการเพิ่มเติม  สำหรับกองทุนรวม
เพื่อความยั่งยืน  กองทุนรวมไทยเพื่อความยั่งยืน  และกองทุนรวมไทยเพื่อความยั่งยืนแบบพิเศษ ลงวันที่ 
3 ธันวาคม พ.ศ. 2568 (“สน. 42/2568”) รวมทั้งภาคผนวก 1 เพื่อกำหนดให้ บลจ. เปิดเผยข้อมูล
และปฏิบัติตามหลักเกณฑ์ที่เกี่ยวข้องกับความยั่งยืน
2.1.1 การเปิดเผยข้อมูลด้านความยั่งยืนของกองทุนรวม SRI ในเอกสารกองทุนรวม (ตามแต่ละกรณี)
(1) ชื่อกองทุนรวม ต้องสื่อถึงความยั่งยืนตามหลักสากลที่เป็นที่ยอมรับ โดยไม่ก่อให้เกิดความเข้าใจผิดเกี่ยวกับขอบเขตด้านความยั่งยืนที่กองทุนรวม SRI มุ่งเน้น
(2) นโยบายการลงทุน 
(2.1) หลักทั่วไปสำหรับกองทุนรวม SRI ทุกประเภท
· กำหนดให้มีการลงทุนในหลักทรัพย์หรือทรัพย์สินที่สะท้อนวัตถุประสงค์ด้านความยั่งยืน (“sustainability objective”) ของกองทุนรวม SRI โดยเฉลี่ยรอบปีบัญชี
ไม่น้อยกว่าร้อยละ 80 ของมูลค่าทรัพย์สินสุทธิของกองทุนรวม (“NAV”)
· หลักทรัพย์หรือทรัพย์สินที่กองทุนรวม SRI ลงทุนจะต้อง
ไม่ขัดหรือแย้งกับ sustainability objective ของกองทุนรวม SRI และจะต้องมีธรรมาภิบาล (Governance: “G”) ที่ดีเป็นเกณฑ์พื้นฐานร่วมด้วย โดยกรณีที่มีการลงทุนโดยตรงในหลักทรัพย์หรือทรัพย์สิน บลจ. 
ต้องไม่ลงทุนในหลักทรัพย์หรือทรัพย์สินที่เกี่ยวข้องกับกิจการที่มีรายได้ซึ่งเกิดขึ้นจากการประกอบธุรกิจประเภทเครื่องดื่มแอลกอฮอล์ ยาสูบ อาวุธสงคราม สื่อลามก หรือการพนัน รวมกันเกินกว่าร้อยละ 15 
ของรายได้ต่อปีของกิจการตามที่ได้แสดงไว้ในงบการเงินประจำปีล่าสุด[footnoteRef:2] [2:  กรณีกองทุนรวม SRI ที่มีลักษณะเป็นกองทุนรวมหน่วยลงทุน (“fund of funds”) หรือ feeder fund ที่มีการลงทุนในกองทุนรวมใด
กองทุนรวมหนึ่ง (“กองทุนปลายทาง”) เกินกว่าร้อยละ 20 ของ NAV ของกองทุนรวม SRI ให้บริษัทจัดการกองทุนรวมเปิดเผยข้อมูล
หากกองทุนปลายทางมีนโยบายจะไม่ลงทุนในกิจการใดไว้ด้วย] 

· ในการเปิดเผยข้อมูลทั้งหมด บลจ. ต้องดำเนินการภายใต้หลักการของความถูกต้อง เป็นปัจจุบัน และไม่ก่อให้เกิดความเข้าใจผิดหรือเป็นการบิดเบือนข้อเท็จจริง
(2.2) ประเภทและข้อกำหนดของกองทุนรวม SRI ตาม sustainability objective 
การปรับปรุงหลักเกณฑ์กองทุนรวม SRI ครั้งนี้ สำนักงาน ก.ล.ต. แบ่งกองทุนรวม SRI ออกเป็น 5 ประเภท (“label”) ตาม sustainability objective ของกองทุนรวม ดังนี้
(2.2.1) SRI Focus คือ กองทุนรวมที่มุ่งเน้นลงทุนในหลักทรัพย์หรือทรัพย์สินที่มีความโดดเด่นด้านสิ่งแวดล้อม (Environment: “E”) หรือ สังคม (Social: “S”) หรือ ความยั่งยืน (“ESG”)
(2.2.2) SRI Improver คือ กองทุนรวมที่มุ่งเน้นลงทุนในหลักทรัพย์หรือทรัพย์สินที่มีศักยภาพและมีแผนการดำเนินงานที่ชัดเจนในการพัฒนาหรือเปลี่ยนผ่านไปสู่ความยั่งยืนด้าน E หรือ S หรือ ESG โดยมีการกำหนดเป้าหมาย ระยะเวลา และกลไกดำเนินการที่ชัดเจน พร้อมทั้งมีหลักฐานความคืบหน้าที่บริษัทจัดการกองทุนรวมสามารถติดตามได้
(2.2.3) SRI Promote คือ กองทุนรวมที่ส่งเสริมลักษณะ
ด้าน E หรือ S หรือ ESG โดยมุ่งเน้นลงทุนในหลักทรัพย์หรือทรัพย์สินซึ่งส่งเสริมลักษณะดังกล่าว แม้กองทุนรวมจะไม่มีพันธะหรือเป้าหมายที่ชัดเจนในการบรรลุผลด้านความยั่งยืนอย่างเฉพาะเจาะจง แต่มีการนำปัจจัยด้าน ESG มาเป็นส่วนหนึ่งของกลยุทธ์การลงทุน เพื่อส่งเสริมคุณลักษณะด้าน E หรือ S หรือ ESG ของ
พอร์ตการลงทุนโดยรวม
(2.2.4) SRI Impact คือ กองทุนรวมที่มุ่งเน้นลงทุนในหลักทรัพย์หรือทรัพย์สินที่สร้างผลกระทบเชิงบวกด้าน E หรือ S หรือ ESG ที่สามารถวัดผลได้
(2.2.5) SRI Mixed Goals คือ กองทุนรวมที่ลงทุนโดยผสมผสาน sustainability objectives ตั้งแต่ 2 labels ขึ้นไป
ทั้งนี้ ให้ บลจ. พิจารณากำหนด label ที่สะท้อน sustainability objective ของกองทุนรวม และปฏิบัติตามหลักเกณฑ์การเปิดเผยข้อมูลของ label นั้น ๆ ซึ่งรวมถึงกระบวนการวิเคราะห์และคัดเลือกหลักทรัพย์ และเป้าหมายด้านความยั่งยืนของกองทุนรวม ตามที่กำหนดในภาคผนวก 1 แนบท้าย สน. 42/2568 ด้วย
(3) กรอบการลงทุน (investment universe) เพื่อให้สอดคล้องกับบริบทของ sustainability objectives ทั้ง 5 labels และเป็นไปตามหลักการที่มุ่งเน้นการเปิดเผยข้อมูล (disclosure based) ให้ บลจ. เปิดเผยกรอบการลงทุนของกองทุนรวม SRI อย่างชัดเจน โดยครอบคลุมหัวข้อร่วมที่ทุก label ต้องเปิดเผย ได้แก่ ประเภทหรือลักษณะของหลักทรัพย์หรือทรัพย์สิน คุณสมบัติของ
ผู้ออกหลักทรัพย์ กลุ่มอุตสาหกรรม ประเทศหรือภูมิภาคที่กองทุนรวมมีนโยบายลงทุน โดยจะต้องเปิดเผยข้อมูลตามข้อกำหนดเฉพาะของแต่ละ label เพิ่มเติมด้วย
(4) กลยุทธ์การลงทุน ให้ บลจ. เปิดเผยกลยุทธ์การลงทุนสำหรับกองทุนรวม SRI นั้น ๆ โดยผสมผสานกลยุทธ์การลงทุนได้ตามความเหมาะสม และต้องเปิดเผยรายละเอียดอย่างน้อย ดังนี้ กลยุทธ์การลงทุนที่ใช้ เหตุผลและหลักการที่เลือกใช้กลยุทธ์ และความเชื่อมโยงหรือความสอดคล้องของ
กลยุทธ์การลงทุนกับ sustainability objective ของกองทุนรวม
(5) การเปิดเผยดัชนีชี้วัด ให้ บลจ. เปิดเผยและจำแนกดัชนีชี้วัด
อย่างชัดเจน ดังนี้
(5.1) ดัชนีชี้วัดผลการดำเนินงาน (“performance benchmark”) (ภาคบังคับ) ให้ บลจ. กำหนด performance benchmark ที่ใช้เปรียบเทียบผลการดำเนินงานของกองทุนรวม SRI โดยดัชนีชี้วัดดังกล่าวต้องสอดคล้องกับนโยบายการลงทุน วัตถุประสงค์ หรือกลยุทธ์การลงทุนของกองทุนรวม SRI โดยที่องค์ประกอบของดัชนีชี้วัดต้องสามารถลงทุนหรือมีฐานะ (exposure) ได้ เพื่อให้
การวัดและนำเสนอผลการดำเนินงานของกองทุนรวม SRI มีความเป็นธรรม ถูกต้อง และสมบูรณ์ (fair representation)
กรณีที่กองทุนรวม SRI ใช้ดัชนีผลตอบแทนรวม (Total Return Index: “TRI”) ที่จัดทำโดยตลาดหลักทรัพย์แห่งประเทศไทย ซึ่งมีการถ่วงน้ำหนักด้วยสัดส่วนผู้ถือหลักทรัพย์รายย่อย (free float) ให้ใช้ free float TRI เป็น performance benchmark
ทั้งนี้ กรณีกองทุนรวม SRI ที่เป็นกองทุนรวมประเภท passive fund ที่จดทะเบียนเป็นกองทรัพย์สินแล้ว บลจ. สามารถขอแก้ไขโครงการเพื่อเปลี่ยน index tracking มาใช้ดัชนี free float TRI ได้ตามความเหมาะสม โดยสำนักงาน ก.ล.ต. ได้วางแนวการให้ความเห็นชอบ
การแก้ไขเพิ่มเติมโครงการข้างต้นแบบมีเงื่อนไขเพิ่มเติม ดังนี้
1. ขอให้ บลจ. เปิดเผยและแจ้งให้ผู้ถือหน่วยลงทุนทราบล่วงหน้าอย่างน้อย 45 วัน โดยต้องอธิบายให้ผู้ถือหน่วยลงทุนทราบและเข้าใจเกี่ยวกับแผนการจัดการกับผลกระทบต่อผู้ถือหน่วยลงทุนอย่างเหมาะสม เพื่อให้ผู้ถือหน่วยลงทุนมีข้อมูลเพียงพอประกอบการพิจารณา โดยควรครอบคลุมประเด็นสำคัญอย่างน้อย ดังนี้
· แนวทางการบริหารจัดการ: กลยุทธ์ในการปรับพอร์ต (rebalancing) และการบริหารความเสี่ยงเพื่อลดผลกระทบต่อตลาด
· ผลกระทบและประโยชน์ต่อผู้ถือหน่วยลงทุน: 
การวิเคราะห์ผลกระทบต่อพอร์ตการลงทุน ความเสี่ยงและโอกาสด้านผลตอบแทน พร้อมชี้แจงประโยชน์
ที่ผู้ถือหน่วยจะได้รับในระยะยาว
· ต้นทุนที่เกี่ยวข้อง: รายละเอียดต้นทุนต่าง ๆ ที่เกิดขึ้นจากการปรับพอร์ตการลงทุน (เช่น price impact ค่าธรรมเนียมการซื้อขาย เป็นต้น) ซึ่งอาจส่งผลต่อ NAV
ข.  ในช่วงระยะเวลาดังกล่าว บลจ. ต้องเปิดรับซื้อคืน
หน่วยลงทุนอย่างน้อย 1 ครั้ง และการรับซื้อคืนหน่วยลงทุนในช่วงเวลาดังกล่าว บลจ. ต้องไม่คิดค่าธรรมเนียมการรับซื้อคืนหน่วยลงทุน (exit without fee) รวมทั้ง บลจ. ต้องระบุการไม่คิดค่าธรรมเนียมนั้นไว้ในการแจ้งผู้ถือหน่วยลงทุนด้วย
(5.2) ดัชนีชี้วัดด้านความยั่งยืน (“reference ESG benchmark”) (ภาคสมัครใจ) บลจ. อาจกำหนดให้มี reference ESG benchmark เพื่อใช้เปรียบเทียบคุณลักษณะ
ด้านความยั่งยืนของพอร์ตการลงทุน โดยหากมีการกำหนด reference ESG benchmark ให้เปิดเผยข้อมูล ได้แก่ รายละเอียดของดัชนี และความสอดคล้องของดัชนีกับนโยบายกองทุนรวม
กรณี บลจ. เลือกใช้ดัชนีเดียวเป็นทั้ง performance benchmark และ reference ESG benchmark ให้เปิดเผยพร้อมอธิบายเหตุผลอย่างชัดเจนว่า ดัชนีดังกล่าวสามารถสะท้อนได้ทั้งผลการดำเนินงานและคุณลักษณะด้านความยั่งยืนของกองทุนรวม SRI อย่างไร
นอกจากนี้ กรณี บลจ. เปลี่ยนแปลง reference ESG benchmark ในภายหลัง ให้ชี้แจงเหตุผลและความจำเป็นในการเปลี่ยนแปลงดังกล่าวให้ผู้ลงทุนทราบ พร้อมอธิบายว่าดัชนีใหม่นั้น สอดคล้องกับ sustainability objective และเป้าหมายด้านความยั่งยืนของกองทุนรวม SRI อย่างไรด้วย
(6) การเปิดเผยความเสี่ยง ให้ บลจ. เปิดเผยข้อมูลเกี่ยวกับความเสี่ยงด้านความยั่งยืนที่มีนัยสำคัญและเกี่ยวข้องกับนโยบายการลงทุนของกองทุนรวม SRI โดยต้องจำแนกประเภทความเสี่ยงออกเป็น ความเสี่ยงจากปัจจัยด้านความยั่งยืนต่อการลงทุน และความเสี่ยงจากการลงทุนต่อปัจจัยด้านความยั่งยืน โดยควรอธิบายให้สอดคล้องกับ sustainability objective ของกองทุนรวม SRI
(7) แนวปฏิบัติกรณีการลงทุนไม่เป็นไปตามนโยบายด้านความยั่งยืน 
ให้ บลจ. จัดให้มีและเปิดเผยนโยบายรวมถึงแนวปฏิบัติที่ชัดเจน กรณีที่การลงทุนของกองทุนรวม SRI 
ไม่เป็นไปตามนโยบายการลงทุนด้านความยั่งยืน ซึ่งรวมถึง sustainability objective ที่กำหนดไว้
(8) การอธิบายคำศัพท์เทคนิคด้านความยั่งยืน กรณีที่ บลจ. มีการใช้คำศัพท์เทคนิคเฉพาะด้านความยั่งยืน (ESG technical terms) ในเอกสารกองทุนรวม ให้จัดทำคำอธิบาย
ที่ชัดเจนและเข้าใจง่ายสำหรับคำศัพท์เหล่านั้นในหนังสือชี้ชวนส่วนข้อมูลกองทุนรวมด้วย
(9) การแสดงตราสัญลักษณ์ของกองทุนรวม SRI ให้ บลจ. เปิดเผย
ตราสัญลักษณ์กองทุนรวม SRI (ตามสิ่งที่ส่งมาด้วย 3 ตราสัญลักษณ์กองทุนรวม SRI) ตาม label ของ sustainability objective ของกองทุนนั้น ๆ เฉพาะในหน้าแรกของหนังสือชี้ชวนส่วนสรุปข้อมูลสำคัญ เพื่อให้ผู้ลงทุนสามารถระบุและจำแนกประเภทของกองทุนรวม SRI ได้โดยง่ายและรวดเร็ว ทั้งนี้ หาก บลจ. จะเปิดเผยตราสัญลักษณ์กองทุนรวม SRI ในเอกสารกองทุนรวมอื่น ๆ ด้วย ก็สามารถทำได้ตามความสมัครใจ
(10)  การจัดทำส่วนสรุปข้อมูลด้านความยั่งยืน (Sustainability Corner) ให้ บลจ. จัดทำ Sustainability Corner ไว้ในส่วนข้อมูลอื่นของหนังสือชี้ชวนส่วนสรุปข้อมูลสำคัญ 
(แบบ 123-1)  เพื่อให้ผู้ลงทุนมีข้อมูลสรุปด้านความยั่งยืนที่สำคัญในรูปแบบที่เปรียบเทียบได้ง่าย
2.1.2 การเปิดเผยข้อมูลการตรวจสอบกองทุนรวม SRI โดยบุคคลภายนอก (ภาคสมัครใจ) บลจ. อาจจัดให้มีการการตรวจสอบจากบุคคลภายนอกเพื่อเพิ่มความน่าเชื่อถือและ
ความโปร่งใสของข้อมูลที่เปิดเผย โดยอาจจัดให้มีผู้ตรวจสอบผลกระทบเชิงบวก (impact verifier) สำหรับกองทุนรวมประเภท SRI Impact หรือ จัดให้มีบุคคลที่สามเป็นผู้ให้การรับรอง (3rd party certifier) สำหรับกองทุนรวม SRI ทุกประเภท
2.1.3 การเปิดเผยข้อมูลภายหลังการเสนอขายหน่วยลงทุน บลจ. ต้องจัดทำและเปิดเผยข้อมูลของกองทุนรวม SRI อย่างน้อย ดังนี้
(1) การจัดทำรายงานแสดงข้อมูลกองทุนรวม SRI โดยให้ บลจ. เปิดเผยข้อมูล ได้แก่ คำรับรองจากผู้บริหารของ บลจ.  รายงานเกี่ยวกับการจัดการกองทุนรวม SRI โดยมุ่งเน้น
ความยั่งยืนตามหลักสากล  การวัดผลและติดตามตรวจสอบการลงทุน  และสรุปภาพรวมและความเห็นของ บลจ. โดยให้เปิดเผยทุกสิ้นรอบระยะเวลาบัญชี
(2) การรายงานการมีส่วนร่วมกับกิจการที่ลงทุน (“engagement report”) ให้ บลจ. จัดทำและเปิดเผยรายงานการมีส่วนร่วมกับกิจการที่ลงทุนสำหรับกองทุนรวม SRI ทั้งหมดภายใต้การบริหารจัดการ แบบรวมฉบับเดียวได้ โดยให้เปิดเผยทุกสิ้นรอบระยะเวลาบัญชี หรือรอบปีปฏิทินตามความสมัครใจ ซึ่งมีรายละเอียดการจัดทำ engagement report ดังนี้ 
· ขอบเขตและรอบระยะเวลาที่รายงาน 
· สรุปนโยบายการมีส่วนร่วม (engagement policy summary) 
· การดำเนินงานตามนโยบายการมีส่วนร่วม  
ทั้งนี้ ในการจัดทำ engagement report ให้ บลจ. เปิดเผยรายชื่อกองทุนรวม SRI และ sustainability objective ของกองทุนรวมอย่างชัดเจน รวมทั้งอธิบายว่า การมีส่วนร่วมกับกิจการที่ลงทุนสอดรับหรือสนับสนุน sustainability objective ของกองทุนรวมในภาพรวมอย่างไร โดยให้ บลจ. เผยแพร่รายงานดังกล่าวผ่านทางเว็บไซต์ของ บลจ. ได้
				กรณี บลจ. มีการจัดทำรายงานการปฏิบัติตามหลักธรรมาภิบาล
การลงทุนสำหรับผู้ลงทุนสถาบัน (Investment Governance Code for Institutional Investors: 
“I Code”) บลจ. สามารถอ้างอิงข้อมูลในส่วนที่เกี่ยวข้องกันจากรายงานดังกล่าวในการจัดทำ engagement report ได้ เพื่อหลีกเลี่ยงการเปิดเผยข้อมูลที่ซ้ำซ้อน ทั้งนี้ ให้ บลจ. ระบุช่องทาง (เช่น เว็บลิงก์ เป็นต้น) อย่างชัดเจน เพื่อให้ผู้ถือหน่วยลงทุนสามารถเข้าถึงข้อมูลรายละเอียดในรายงาน I Code ได้โดยง่ายด้วย
(3) การจัดทำรายงานการทบทวนผู้ประเมินผลการดำเนินงานด้าน
ความยั่งยืนตามมาตรฐานสากล (“ผู้ประเมินฯ”) (ถ้ามี) กรณีกองทุนรวม SRI มีการใช้การจัดอันดับ (“ratings”) หรือการให้คะแนน (“scores”) และ/หรือบริการข้อมูลด้าน E หรือ S หรือ ESG จากผู้ประเมินฯ 
ให้ บลจ. จัดทำรายงานการทบทวนผู้ประเมินฯ สำหรับกองทุนรวม SRI ทั้งหมดภายใต้การบริหารจัดการ
แบบรวมฉบับเดียวได้ โดยให้เปิดเผยทุกสิ้นรอบระยะเวลาบัญชี หรือรอบปีปฏิทินตามความสมัครใจ 
เพื่อเปิดเผยผลการติดตามตรวจสอบการดำเนินงานของผู้ประเมินฯ ภายหลังการใช้บริการด้วย 
ทั้งนี้ ในการจัดทำรายงานให้ บลจ. ยึดหลักการจัดทำรายงานที่สมดุล (balance) ครบถ้วน (completeness) และเปรียบเทียบได้ (comparability) เพื่อให้เกิดประโยชน์สูงสุด
ต่อผู้ลงทุน และป้องกัน greenwashing เกี่ยวกับการรายงานข้อมูลด้านความยั่งยืน 
2.1.4 การเปิดเผยข้อมูลในการโฆษณากองทุนรวม SRI บลจ. จะต้องเปิดเผยข้อมูลอย่างถูกต้อง สมดุล และสอดคล้องกับข้อมูลที่เปิดเผยในเอกสารกองทุนรวม ในการทำให้ผู้ลงทุนรับรู้ข้อมูลเกี่ยวกับกองทุนรวม SRI โดยทางข้อความ ภาพ เสียง เครื่องหมาย หรือสัญลักษณ์ใด ๆ และไม่ว่าจะกระทำผ่านสื่อ หรือเครื่องมือใด ๆ 
	อนึ่ง สำนักงาน ก.ล.ต. ได้กำหนดแนวทางการเปิดเผยข้อมูลสำหรับ
กองทุนรวม SRI ที่เป็นกองทุนรวมหน่วยลงทุน (“fund of funds”) และกองทุนรวมฟีดเดอร์ (“feeder fund”) เพื่อให้เกิดความชัดเจนในทางปฏิบัติและรักษามาตรฐานความโปร่งใสในทุกประเภทของกองทุนรวม SRI ด้วย
2.2  ออก ประกาศสำนักงานคณะกรรมการกำกับหลักทรัพย์และตลาดหลักทรัพย์ 
ที่  สน. 43/2568  เรื่อง  หลักเกณฑ์  เงื่อนไข  และวิธีการจัดการกองทุนรวมเพื่อผู้ลงทุนทั่วไป  กองทุนรวม
เพื่อผู้ลงทุนที่มิใช่รายย่อย  และกองทุนรวมเพื่อผู้ลงทุนประเภทสถาบัน ลงวันที่ 3 ธันวาคม 
พ.ศ. 2568 (“สน. 43/2568”) รวมทั้งภาคผนวก 3 เพื่อปรับปรุงประกาศ ที่ สน. 9/2564[footnoteRef:3] โดยกำหนดรอบการจัดทำและจัดส่งรายงานสำหรับกองทุนรวม SRI ดังนี้ [3:  ประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สน. 9/2564 เรื่อง หลักเกณฑ์ เงื่อนไขและวิธีการจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อยและกองทุนรวมเพื่อผู้ลงทุนประเภทสถาบัน ลงวันที่ 29 มกราคม พ.ศ. 2564] 

	2.2.1 รายงานข้อมูลภายหลังการเสนอขายหน่วยลงทุน โดยให้ บลจ. จัดส่ง/เปิดเผยตามช่องทางและระยะเวลาที่กำหนดทุกรอบระยะเวลาบัญชีเหมือนเดิม
	2.2.2 ในการจัดทำรายงาน engagement report และรายงานการทบทวน
ผู้ประเมินฯ (ถ้ามี) ให้ บลจ. จัดส่งรายงานภายใน 3 เดือนนับแต่วันสิ้นรอบระยะเวลาบัญชี หรือรอบปีปฏิทิน ได้ตามความเหมาะสม และสามารถเปิดเผยผ่านทางเว็บไซต์ของ บลจ.
2.3 ออก ประกาศสำนักงานคณะกรรมการกำกับหลักทรัพย์และตลาดหลักทรัพย์ 
ที่ สน. 44/2568  เรื่อง  หนังสือชี้ชวนเสนอขายหน่วยลงทุนของกองทุนรวมเพื่อผู้ลงทุนทั่วไป  กองทุนรวม
เพื่อผู้ลงทุนที่มิใช่รายย่อย  และกองทุนรวมเพื่อผู้ลงทุนประเภทสถาบัน ลงวันที่ 3 ธันวาคม พ.ศ. 2568
(“สน. 44/2568”) รวมทั้งภาคผนวก 1 และคำอธิบายเพิ่มเติมแนบท้ายแบบ 123-1 เพื่อปรับปรุงประกาศ 
ที่ สน. 69/2564[footnoteRef:4] โดยให้ บลจ. จัดทำ Sustainability Corner ไว้ในส่วนข้อมูลอื่นของหนังสือชี้ชวนส่วนสรุปข้อมูลสำคัญ (แบบ 123-1)  เพื่อให้ผู้ลงทุนมีข้อมูลสรุปด้านความยั่งยืนที่สำคัญในรูปแบบที่เปรียบเทียบได้ง่าย   [4:  ประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สน. 69/2564 เรื่อง หนังสือชี้ชวนเสนอขายหน่วยลงทุนของกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย และกองทุนรวมเพื่อผู้ลงทุนประเภทสถาบัน ลงวันที่ 23 ธันวาคม พ.ศ. 2564] 

2.4 ออก ประกาศแนวปฏิบัติ ที่ นป.  9/2568  เรื่อง  การยกเลิกประกาศแนวปฏิบัติ  
เรื่อง  แนวปฏิบัติในการเปิดเผยข้อมูลของกองทุนรวมเพื่อความยั่งยืน ลงวันที่ 3 ธันวาคม พ.ศ. 2568 
(“นป. 9/2568”) เพื่อให้ บลจ. ปฏิบัติตาม สน. 42/2568 แทน

3.  การมีผลใช้บังคับ
 ตั้งแต่วันที่ 16  ธันวาคม พ.ศ. 2568 เป็นต้นไป
4.  แนวทางการขออนุมัติจัดตั้งและจัดการ หรือแก้ไขเพิ่มเติมโครงการจัดการ
กองทุนรวม (“โครงการ”) เพื่อเป็นกองทุนรวม SRI
4.1 ในการยื่นขออนุมัติจัดตั้งและจัดการหรือแก้ไขเพิ่มเติมโครงการ เพื่อเป็นกองทุนรวม SRI ให้ บลจ. แนบหนังสือรับรองการจัดการกองทุนรวมเพื่อความยั่งยืน ตามแบบฟอร์มที่ สำนักงาน ก.ล.ต. กำหนด (ตามสิ่งที่ส่งมาด้วย 5) 
4.2 สำนักงาน ก.ล.ต. ขอซักซ้อมความเข้าใจเกี่ยวกับการขอความเห็นชอบแก้ไขเพิ่มเติมโครงการ ดังนี้
	สถานะกองทุนปัจจุบัน
	ประสงค์จะปฏิบัติ
ตามหลักเกณฑ์ใหม่
	ไม่ประสงค์จะปฏิบัติตามหลักเกณฑ์ใหม่
(เฉพาะกองทุนรวมเพื่อความยั่งยืน)

	
	
	กรณีกองทุนรวมลงตรง หรือ
เป็น feeder fund ที่ไม่มี
การเปลี่ยนแปลงกองทุนรวมปลายทาง
	กรณี feeder fund ที่ประสงค์จะเปลี่ยนแปลง
กองทุนรวมปลายทางด้วย

	· กองทุนรวม
เพื่อความยั่งยืน 
· Thai ESG
· Thai ESGX
	· ปรับปรุงการเปิดเผยข้อมูล
ให้เป็นไปตามหลักเกณฑ์ใหม่ภายใน 9 เดือน 
· บลจ. ขอความเห็นชอบแก้ไขเพิ่มเติมกับสำนักงานแบบขอความเห็นชอบเป็นการทั่วไป

	แก้ไขรายละเอียด ภายใน 
9 เดือน ดังนี้ 
· แก้ไขชื่อและนโยบาย
การลงทุน 
· ยกเลิกการใช้ตราสัญลักษณ์ 
ในหนังสือชี้ชวน 
และเอกสารอื่นๆ 
ของกองทุนรวม
· บลจ. ขอ exit without fee 60 วัน กับสำนักงาน ก.ล.ต. ในการแก้ไขโครงการ 
	แก้ไขรายละเอียด ภายใน 
9 เดือน ดังนี้ 
· แก้ไขชื่อและนโยบาย
การลงทุน 
· ยกเลิกการใช้ตราสัญลักษณ์ ในหนังสือชี้ชวน และเอกสารอื่นๆ ของกองทุนรวม
· บลจ. ขอมติผู้ถือหน่วย
ในการแก้ไขโครงการเนื่องจากประสงค์จะแก้ทั้งมิติด้านความยั่งยืน และ master fund 

	กองทุนรวม ESG (non-SRI Fund)

	· ปรับปรุงให้เป็นไปตามหลักเกณฑ์ใหม่ภายใน 1 ปี 
· บลจ. ขอความเห็นชอบแก้ไขเพิ่มเติมกับสำนักงาน ก.ล.ต.
	· แก้ไขชื่อและนโยบายการลงทุน ภายใน 1 ปี
· บลจ. ขอ exit without fee 60 วัน  กับสำนักงาน ก.ล.ต. ในการแก้ไขโครงการ 
	· แก้ไขชื่อและนโยบายการลงทุน ภายใน 1 ปี
· บลจ. ขอมติผู้ถือหน่วย
ในการแก้ไขโครงการ



ทั้งนี้ ค่าธรรมเนียมการขอความแก้ไขเพิ่มเติมโครงการจัดการกองทุนรวม เป็นไปตามข้อกำหนดในข้อ 18 (9) แห่งประกาศสำนักงานคณะกรรมการกำกับหลักทรัพย์และตลาดหลักทรัพย์ 
ที่ สบ. 28/2547 เรื่อง การกำหนดค่าธรรมเนียมการยื่นแบบแสดงรายการข้อมูลการจดทะเบียน และการยื่น
คำขอต่าง ๆ ลงวันที่ 7 กรกฎาคม พ.ศ. 2547 ซึ่งกำหนดค่าธรรมเนียมการขอความแก้ไขเพิ่มเติมโครงการจัดการกองทุนรวม ไม่ว่าในช่วงเวลาก่อนหรือหลังการจดทะเบียนกองทรัพย์สินเป็นกองทุนรวม ในอัตราที่เท่ากับผลคูณของจำนวนเงิน 5,000 บาท กับจำนวนรายการที่แก้ไขเพิ่มเติม โดย สำนักงาน ก.ล.ต. จะใช้เวลาอนุมัติคำขอภายใน 30 วัน นับจากวันที่เอกสารครบถ้วน และ บลจ. ได้ชำระค่าธรรมเนียมแล้ว
จึงเรียนมาเพื่อโปรดทราบและถือปฏิบัติ  ทั้งนี้ สำนักงาน ก.ล.ต. ขอเสนอชื่อเจ้าหน้าที่
ฝ่ายนโยบายธุรกิจจัดการลงทุนสำหรับติดต่อสอบถามคือ นางสาวชัญธมน ภัทรจิรธนัญ เจ้าหน้าที่บริหาร โทรศัพท์ 0-2033-9938 อีเมล chanthamon@sec.or.th และนางสาวสิรีฒร ศิวิลัย ผู้ช่วยผู้อำนวยการ โทรศัพท์ 0-2263-6246 อีเมล sireetho@sec.or.th 
	ขอแสดงความนับถือ

